Solidariteit: ‘Belastingverligting weer net skynverligting’ | Maroela Media
Solidariteit: ‘Belastingverligting weer net skynverligting’
Die vakbond Solidariteit sê Pravin Gordhan, minister van finansies, se aankondiging van belastingverligting is weereens misleidend.
Volgens Piet le Roux, senior ekonomiese navorser by die Solidariteit Navorsingsinstituut, is Gordhan se aankondiging van ’n R9,25 miljard-verligting in persoonlike inkomstebelasting in sy begrotingsrede weer net skynverligting. Hy sê soos verlede jaar sal belastingbetalers vanjaar ŉ groter proporsie van hul inkomste aan inkomstebelasting afstaan. Le Roux sê enige belastingbetaler wat in 2014 ŉ verhoging kry wat met VPI-inflasie tred hou, gaan in die komende belastingjaar ŉ groter deel van sy belasbare inkomste aan persoonlike inkomstebelasting moet afstaan as in die 2013/14-belastingjaar. “Slegs belastingbetalers wat vanjaar ŉ verhoging van minder as 5,4% kry – en dus in reële terme verarm – sal ŉ kleiner deel van hul belasbare inkomste aan belasting afstaan. Vir die 2014/15-belastingjaar is die belastingdrempel en al die belastingkerwe met sowat 5,4% verhoog. Dit is beduidend laer as die Reserwebank se verwagte styging in die verbruikersprysindeks van 6,3% vir 2014. Die aanpassings veroorsaak in der waarheid ŉ swaarder belastinglas en nie belastingverligting nie.”
Le Roux sê daar kan aangetoon word hoe die belastingverligting wat vanjaar aangekondig is, slegs oëverblindery is deur die volgende voorbeeld te gebruik. “Volgens Gordhan gaan sy aankondiging van “belastingverligting” veral vir diegene wat ŉ inkomste van minder as R250 000 per jaar verdien, voordelig wees. In die 2013/14-belastingjaar sou iemand wat ŉ belasbare inkomste van R250 000 per jaar gehad het, sowat R38 800 of 15,5% van sy belasbare inkomste aan persoonlike inkomstebelasting afgestaan het. Indien sy inkomste van die 2013/14-belastingjaar tot die huidige belastingjaar konstant bly, sal hy in 2014/15 sowat R37 600 of 15% van sy belasbare inkomste aan persoonlike inkomstebelasting afstaan. Dit is hierdie daling wat as “belastingverligting” bestempel word. Dit impliseer egter dat die belastingbetaler se inkomste nie eens met VPI-inflasie tred hou nie. Hy sal met ander woorde moet verarm om die voordeel van die belastingverligting te kry. Indien sy belasbare inkomste net-net met verwagte VPI-inflasie tred hou en met 6,3% toeneem tot R265 750, sal hy in 2014/15 sowat R41 500, of 15,6% van sy belasbare inkomste, aan persoonlike inkomstebelasting moet afstaan. Dit is meer as die 15,5% wat hy in 2013/14 betaal het – sy belastinglas word dus verswaar en nie verlig nie.”
Hoogtepunte van Gordhan se begrotingsrede